**Juhana Aho** (s. 30. syyskuuta 1993 Jyväskylä) on suomalainen entinen jääkiekkomaalivahti. Hän pelasi kausina 2017–2020 SM-liigajoukkue Mikkelin Jukureissa yhteensä 37 runkosarjaottelua. Aho pelasi suurimman osan urastaan kuitenkin Mestiksessä, jossa hän voitti mestaruuden Jukureissa vuonna 2016 ja Savonlinnan Pallokerhossa vuonna 2017. Aho kävi helmikuussa 2019 myös kahden ottelun lainalla monikansallisen Erste Bank Eishockey Ligan itävaltalaisjoukkue Dornbirner EC:ssä.

Ura
---

Aho on Diskoksen kasvatti. Hän siirtyi sieltä kaudeksi 2011–2012 JYPin A-nuoriin. Aho toimi lähinnä joukkueen kakkosmaalivahtina Eetu Laurikaiselle. Hän puki kauden aikana myös JYP-Akatemian paidan kahteen Mestis-otteluun, mutta jäi siellä kuitenkin ilman peliaikaa. Kauden 2012–2013 Aho aloitti JYPin A-nuorissa, mutta hän siirtyi siirtotakarajalla kuitenkin Akatemian vahvuteen Sami Rajaniemen aisapariksi, kun Mestiksessä haparoinut Samu Perhonen puolestaan siirtyi A-nuorten puolelle. Aho torjui Akatemiassa kahdessa pelaamassaan ottelussa voiton.

Kauden 2013–2014 Aho aloitti JYPin A-nuorissa, mutta hän nousi kauden edetessä kuitenkin JYP-Akatemian vahvuuteen, kun Sami Rajaniemi nousi JYPin SM-liigajoukkueeseen Joni Myllykosken jätettyä organisaation lokakuussa 2013. Aho jatkoi Akatemiassa Antti Lehtosen aisaparina ja lopulta hän nousi kevätkaudella joukkueen pääasialliseksi vastuunkantajaksi Lehtosen aloitettua varusmiespalveluksen. Lisäksi Akatemiaan loppukaudella hankittu Dennis Saikkonen siirtyi myöhemmin paikkaamaan JYPin SM-liigajoukkueen poissaoloja. Aho pelasi lopulta 13 runkosarjaottelua torjuen yhden nollapelin.

Aho teki kaudeksi 2014–2015 vuoden mittaisen Mestis-sopimuksen JYP-Akatemian kanssa. Hän jäi kuitenkin joukkueen kolmosmaalivahdiksi tulokasmaalivahti Veini Vehviläiselle ja Dennis Saikkoselle. Aho pelasi lopulta vain yhdeksän runkosarjaottelua. Helmikuussa 2015 Akatemia lainasi hänet Suomi-sarjajoukkue Nokian Pyryyn, jossa Aho pelasi kolme ottelua. Loppukauden hän vietti kasvattajaseuransa Diskoksen II-divisioonajoukkueen vahvuudessa.

Kaudeksi 2015–2016 Aho siirtyi vuoden mittaisella sopimuksella Mikkelin Jukureihin. Hänet hankittiin lähtökohtaisesti haastajaksi Mika Norjalle. Aho jäikin runkosarjassa selkeäksi kakkosmaalivahdiksi ja pelasi 15 ottelua torjuen yhden nollapelin. Norja kuitenkin loukkaantui runkosarjan lopulla ja Aho aloitti Jukurien maalilla pudotuspeleissä. Hänen oma kautensa päättyi kuitenkin myös loukkaantumiseen ensimmäisen puolivälieräottelun jälkeen. Norjan loukkaannuttua uudelleen Jukurien torjuntavastuun kantoi välierien ja finaalien ajan HIFK:n A-nuorista tullut Christian Heljanko. Aho lopulta voitti Jukureiden mukana Mestiksen mestaruuden. Kaudeksi 2016–2017 hän siirtyi jatkamaan Mestis-uraansa Savonlinnan Pallokerhoon. Aho nousi joukkueen selkeäksi ykkösmaalivahdiksi ja torjui 29 pelaamassaan runkosarjaottelussa neljä nollapeliä. Hänet valittiin Mestiksen syyskuun 2016 kuukauden pelaajaksi. Runkosarjan lopulla hän kärsi myös loukkaantumisista. Aho torjui nollapelin kahdessa viimeisessä finaaliottelussa Kiekko-Vantaata vastaan ja voitti kauden päätteeksi toisen peräkkäisen Mestiksen mestaruutensa.

Aho palasi kaudeksi 2017–2018 vuoden mittaisella sopimuksella Mikkelin Jukureihin, jotka oli nostettu vuotta aiemmin SM-liigaan. Hän lähti kauteen kakkosmaalivahtina Sami Rajaniemelle. Aho teki liigadebyyttinsä 22. syyskuuta 2017 vieraissa Helsingin IFK:ta vastaan. Hän torjui Jukureiden 2–3-voittoon päättyneessä ottelussa 26 kertaa. Raimo Hirvonen valitsi Ahon ottelun Alumnien tähtien kolmostähdeksi. Liigauransa ensimmäisen nollapelinsä hän torjui 6. tammikuuta 2018 Kalevan Palloa vastaan. Aho torjui Jukureiden 3–0-voittoon päättyneessä ottelussa 18 kertaa. Lasse Kanerva valitsi hänet ottelun Alumnien tähtien ykköstähdeksi. Aho pelasi SM-liigassa kauden aikana 11 ottelua torjuen kaksi nollapeliä. Hän pelasi kauden aikana myös seitsemän runkosarjaottelua lainalla Mestiksen nousijajoukkue Imatran Ketterässä, jonne Jukurit lainasi Ahon lopulta loppukaudeksi Mestiksen runkosarjan päätyttyä. Maaliskuussa 218 Aho teki Jukureiden kanssa vuoden mittaisen jatkosopimuksen.

Kaudella 2018–2019 Aho jatkoi selkeänä kakkosmaalivahtina Sami Rajaniemelle. Hän pelasi 15 runkosarjaottelua torjuen yhden nollapelin. Tammikuun 2019 lopulla Jukurit lainasi Ahon kahdeksi otteluksi monikansallisen Erste Bank Eishockey Ligan itävaltalaisjoukkue Dornbirner EC:hen. Helmikuussa hän teki Jukureiden kanssa vuoden mittaisen jatkosopimuksen.

Aho oli kauden 2020–2021 kokonaan pelaamatta. Elokuussa 2020 hän ilmoitti lopettavansa pelaajauransa ja keskittyvänsä jatkossa oikeustieteen opintoihin Helsingin yliopistossa.

Muuta
-----

Aho harrastaa myös laulamista. Kevään 2016 Mestiksen pudotuspelien ensimmäisessä finaaliottelussa hän esitti *Maamme-laulun* Mikkelin Kalevankankaan jäähallissa, kun loukkaantuminen esti Ahon pelaamisen Jukureiden kohdatessa Kajaanin Hokin. Ahon perhe levytti lastenlaululevyn, kun hän oli 4-vuotias. Vuonna 2011 Aho esitti Cygnaeus-lukion pääosan musikaalitelevisio-ohjelma Stagessa. Hänen koulunsa sijoittui kilpailussa kolmanneksi.

Aho on maininnut esikuvikseen Sinuhe Wallinheimon sekä nuorempana Dominik Hašekin.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2011–2012 | JYP | A-SM | 7 |  |  |  | 433 |  | 0 | 2.77 | 90,7 | 1 |  |  | 37 |  | 0 | 3.28 | 90,9 |
| 2012–2013 | JYP | A-SM | 19 |  |  |  | 987 |  | 0 | 3.10 | 90,8 | – | – | – | – | – | – | – | – |
|  | JYP-Akatemia | Mestis | 2 | 2 | 0 | 0 | 120 |  | 0 | 1.50 | 95,8 | – | – | – | – | – | – | – | – |
| 2013–2014 | JYP | A-SM | 8 |  |  |  |  |  |  | 3.80 | 89,8 | – | – | – | – | – | – | – | – |
|  | JYP-Akatemia | Mestis | 13 |  |  |  |  |  | 1 | 3.30 | 89,6 | – | – | – | – | – | – | – | – |
| 2014–2015 | JYP-Akatemia | Mestis | 9 |  |  |  |  | 29 |  | 3.41 | 89,4 | – | – | – | – | – | – | – | – |
|  | Pyry | Suomi-sarja | 3 |  |  |  |  | 10 |  | 3.33 | 90,0 | – | – | – | – | – | – | – | – |
|  | Diskos | II-divisioona | 1 |  |  |  |  | 3 |  |  | 93,5 | 7 |  |  |  | 27 |  |  | 90,7 |
|  | Diskos | Suomi-sarja Q | 3 |  |  |  |  | 11 |  | 3.67 | 90,5 | – | – | – | – | – | – | – | – |
| 2015–2016 | Jukurit | Mestis | 15 |  |  |  | 811 | 24 | 2 | 2.15 | 91,5 | 1 |  |  | 57 | 2 | 0 | 2.10 | 89,5 |
| 2016–2017 | SaPKo | Mestis | 29 | 14 | 9 | 4 | 1608 | 59 | 4 | 2.21 | 91,0 | 10 | 10 | 0 | 637 | 12 | 2 | 1.13 | 95,7 |
| 2017–2018 | Jukurit | SM-liiga | 11 | 3 | 0 | 7 | 612 | 28 | 2 | 2.74 | 89,4 | – | – | – | – | – | – | – | – |
|  | Ketterä | Mestis | 7 | 2 | 1 | 4 | 433 | 15 | 0 | 2.08 | 93,7 | 4 | 0 | 4 | 236 | 14 | 0 | 3.50 | 88,9 |
| 2018–2019 | Jukurit | SM-liiga | 15 | 3 | 7 | 3 | 737 | 37 | 1 | 2.47 | 88,9 | – | – | – | – | – | – | – | – |
|  | Dornbirner EC | EBEL | 2 | 0 | 2 | 0 | 123 | 9 | 0 | 4.39 | 87,1 | – | – | – | – | – | – | – | – |
| 2019–2020 | Jukurit | SM-liiga | 11 | 2 | 4 | 3 | 587 | 31 | 0 | 3.17 | 87,1 | – | – | – | – | – | – | – | – |

Lähteet
-------

* Juhana Aho The Internet Hockey Databasessa (englanniksi)
* Juhana Aho Eurohockey-sivustolla (englanniksi)
* Juhana Aho *Elite Prospects*. Everysport Media Group AB.  (englanniksi)

### Viitteet

1. 1 2  Pesonen, Jarmo: VIDEO: SaPKon Juhana Aho esittää Robbie Williamsin kappaleen Angels *ita-savo.fi*.  21.4.2017. Kaakon Viestintä Oy. Viitattu 23.9.2017.
2. 1 2 3 4  Juhana Aho *Elite Prospects*. Everysport Media Group AB.  (englanniksi)
3. 1 2 3  Juhana Aho Eurohockey-sivustolla (englanniksi)
4. ↑  Suopuro, Micke: JYP-Akatemian pelaaja-arvioinnit 2012-13: Vain täpärästi ulkona – taas *Jatkoaika.com*.  13.3.2013. Jatkoaika r.y. Viitattu 23.9.2017.
5. ↑  Kalliokoski, Tapani; Venäläinen, Olli: JYP-Akatemian pelaaja-arvioinnit 2013-2014: Tutut sävelet Jyväskylässä *Jatkoaika.com*.  21.3.2014. Jatkoaika r.y. Viitattu 23.9.2017.
6. ↑  JYP-Akatemian joukkue julki – nuoruuden innolla kohti parempaa huomista *Jatkoaika.com*.  28.5.2014. Jatkoaika r.y. Viitattu 23.9.2017.
7. ↑  Korkalainen, Jere: JYP-Akatemian pelaaja-arvostelut 2014-2015 − Läpimurtoja ja piste-ennätyksiä *Jatkoaika.com*.  10.5.2015. Jatkoaika r.y. Viitattu 23.9.2017.
8. ↑  Maalivahti Aho lainalle Pyryyn *nokianpyry.fi*.  2.3.2015. Nokian Pyry ry.  Arkistoitu 23.9.2017. Viitattu 23.9.2017.
9. ↑  Jukureille kokenut paluumuuttaja takalinjoille - Kauppinen palaa Mikkeliin *Jatkoaika.com*.  12.8.2015. Jatkoaika r.y. Viitattu 23.9.2017.
10. ↑  Arkko, Simo; Liikanen, Tero: Jukureiden pelaaja-arviot 2015-16: Kultaiset jäähyväiset Mestikselle *Jatkoaika.com*.  1.5.2016. Jatkoaika r.y. Viitattu 23.9.2017.
11. ↑  SaPKolle jatkosopimuksia ja uusia vahvistuksia - Mestis-mestari Aho tolppien väliin *Jatkoaika.com*.  28.4.2016. Jatkoaika r.y. Viitattu 23.9.2017.
12. ↑  RoKi-vahdista Mestiksen kuukauden pelaaja *Jatkoaika.com*.  2.10.2016. Jatkoaika r.y. Viitattu 23.9.2017.
13. ↑  Eskelinen, Jesse: SaPKon nollapelisankari Aho: "Ei ollut asioita, joista ei olisi puhuttu" *Jatkoaika.com*.  17.4.2017. Jatkoaika r.y. Viitattu 23.9.2017.
14. ↑  Jukureille lisäys maalivahtiosastolle - Juhana Aho palaa Mikkeliin *Jatkoaika.com*.  27.4.2017. Jatkoaika r.y. Viitattu 23.9.2017.
15. ↑  Otteluseuranta *liiga.fi*.  22.9.2017. Jääkiekon SM-liiga Oy. Viitattu 23.9.2017.
16. ↑  Otteluseuranta *liiga.fi*.  6.1.2018. Jääkiekon SM-liiga Oy. Viitattu 7.1.2018.
17. ↑  Piipponen puolustaa jatkossakin Jukureissa - Aho loppukaudeksi Ketterään *Jatkoaika.com*.  8.3.2018. Jatkoaika r.y. Viitattu 8.3.2018.
18. ↑  Aho täydentää Jukureiden maalivahtiosaston *Jatkoaika.com*.  9.3.2019. Jatkoaika r.y. Viitattu 19.3.2019.
19. ↑  Runsas, Leo: Jukurien maalivahtiosastolla väliaikaista liikehdintää *Jatkoaika.com*.  31.1.2019. Jatkoaika r.y. Viitattu 19.3.2019.
20. ↑  Jukurit sopimukseen seitsemän pelaajan kanssa - Pereskokov ja maalivahtilupaus jatkavat Mikkelissä *Jatkoaika.com*.  14.2.2019. Jatkoaika r.y. Viitattu 19.3.2019.
21. ↑  Mikkelin Jukurit on Instagram *jukurit.fi*.  8.9.2021. Jukurit HC Oy. Viitattu 9.8.2021.
22. ↑  Saarela, Anni: Mikkelissä maalivahti esitti Maamme-laulun: "Teen kaiken, jotta joukkue voittaisi" *Jatkoaika.com*.  11.4.2016. Jatkoaika r.y. Viitattu 23.9.2017.
23. 1 2  Peltola, Pasi: Diskos kasvatti Juhana Ahon Liigastartti Neljäskin jyväskyläläinen ysikolmonen liigavahdiksi! *diskos.fi*.  24.9.2017. Diskos Jyväskylä ry. Viitattu 9.8.2021.